आजाद ने अब बीसीसीआई से जुड़े नेताओं पर साधा निशाना
जेटली ने केस बंद करने के लिए पुलिस कमिश्नर को लिखी थी चिट्ठी : आप
भास्कर न्यूज नेटवर्क|नई दिल्ली
आम आदमी पार्टी (आप) ने डीडीसीए (दिल्ली जिला क्रिकेट एसोसिएशन) से जुड़े मामले में बुधवार को अरुण जेटली पर फिर हमला बोला। ‘आप’ प्रवक्ता आशुतोष मीडिया के सामने अाए । बोले, ‘जेटली ने 27 अक्टूबर 2011 को दिल्ली के तत्कालीन पुलिस कमिश्नर बीके गुप्ता और विशेष कमिश्नर रंजीत नारायण को चिट्ठी लिखी थी। इसमें घोटाले की जांच बंद करने को कहा था।’
आशुतोष के मुताबिक, ‘जेटली ने पांच मई 2012 को दोनों पुलिस अफसरों दूसरी चिट्ठी लिखी। उसमें भी केस बंद करने के लिए कहा था। जेटली ने लिखा था- डीडीसीए ने कोई गलत काम नहीं किया है, इसलिए केस बंद करें। इससे साबित होता है कि जेटली को डीडीसीए में घोटाले की जानकारी थी। और उन्होंने पद का दुरुपयोग करते हुए जांच प्रभावित करने की कोशिश की।’
आशुतोष ने बताया कि जिस मामले को बंद कराने के लिए जेटली ने चिट्ठी लिखी वह सिंडीकेट बैंक से संबद्ध क्रिकेट क्लब का है। उन्होंने जेटली के दस्तखत वाली चिट्ठी भी मीडिया को दिखाई। साथ ही मांग की कि उन्हें केंद्रीय वित्त मंत्री के पद से इस्तीफा दे देना चाहिए। उधर, बीजेपी प्रवक्ता जीवीएल नरसिम्हा राव ने जेटली का बचाव किया। उन्होंने कहा,‘जेटली ने चिट्ठी लिखकर कोई गलती नहीं की। उन्होंने जब पुलिस कमिश्नर को चिट्ठी लिखी, तब वे सत्ता में नहीं थे।’
केजरीवाल, आजाद पर अब डीडीसीए ठोकेगा मुकदमा
डीडीसीए अब अरविंद केजरीवाल और कीर्ति आजाद के खिलाफ मानहानि का मुकदमा करेगा। डीडीसीए के कार्यवाहक अध्यक्ष चेतन चौहान ने बुधवार को कहा, ‘हम पर बेबुनियाद आरोप लगाए जा रहे हैं। सहने की भी एक सीमा होती है। हम अब चुप नहीं बैठेंगे। इसलिए हमने फैसला किया है कि कानूनी सलाह के बाद ऐसे लोगों पर मानहानि का मुकदमा दायर करेंगे। इनमें केजरीवाल और कीर्ति आजाद भी हैं।’ उन्होंने कहा, ‘सेक्स रैकेट, चयन में धांधली और रिश्वत के आरोपों में सच्चाई नहीं है। शिकायत करने वाले सबूत लेकर आएं।’
हम गंभीरता से जांच और कार्रवाई करेंगे। झूठी शिकायतों से हमें बदनाम करने की कोशिश की जा रही है।’ आगे कहा, ‘केजरीवाल सिर्फ एक संदेश पर टीवी चैनल पर हल्ला मचा देते हैं। उन्हें मैसेज मिला था तो पहले पुलिस को बताना चाहिए था।’
एक टीवी चैनल को दिए इंटरव्यू में केजरीवाल ने आरोप लगाया था कि डीडीसीए के अधिकारी ने एक बच्चे की मां को मैसेज भेजा था। इसमें कि अगर वो रात में आकर मिलें तो बच्चे का टीम में सिलेक्शन हो सकता है।
आशुतोष ने जेटली से पांच सवाल भी किए
1. जेटली जी क्या आपने नेता विपक्ष राज्यसभा के पद का दुरुपयोग कर दिल्ली पुलिस पर दबाव नहीं डाला?
2. आप कानून के जानकार हैं, क्या आप नहीं मानते कि आपका एक्शन पुलिस की कार्रवाई में व्यवधान है या नहीं है?
3. जेटली जी किस आधार पर आप इस निष्कर्ष पर पहुंचे की कोई अपराध नहीं हुआ था?
4. आप देश के वित्त मंत्री हैं, दिल्ली पुलिस सीधे केंद्र सरकार के अधिकार में आती है। कैसे निष्पक्ष जांच होगी?
5. क्या आपने डीडीसीए की अगली मीटिंग में इन चिट्ठियों का खुलासा किया था?
बीजेपी से निलंबित सांसद पूर्व क्रिकेटर कीर्ति आजाद ने जेटली के बाद अब बीसीसीआई और उससे जुड़े राजनेताओं को निशाने पर लिया है। इनमें बीजेपी सांसद व बीसीसीआई सचिव अनुराग ठाकुर और कांग्रेस के राजीव शुक्ला, ज्योतिरादित्य सिंधिया प्रमुख हैं। एनसीपी के प्रफुल्ल पटेल और नेशनल कॉन्फ्रेंस के फारूक अब्दुल्ला पर भी निशाना साधा है। आजाद ने कहा, ‘कंपनी अधिनियम-1956 के तहत सभी निदेशकों को एक विशेष भूमिका दी जानी होती है। यदि उन्हें यह भूमिका नहीं दी जाती है तो फिर उन सबके खिलाफ संयुक्त रूप से कार्रवाई के शब्द का इस्तेमाल किया गया है। जेटली समेत 27 कार्यकारी सदस्यों को कोई भूमिका नहीं दी गई थी। लेकिन जेटली समेत 24 के मामले में कुछ नहीं हुआ।’
उन्होंने कहा, ‘एसएफआईओ ने सिफारिश की थी कि कंपनी अधिनियम की धारा 5-जी के तहत कंपनी रजिस्ट्रार को उनके खिलाफ मुकदमा चलाना चाहिए। लेकिन तीन साल में कुछ नहीं हुआ। यह दिखाता है कि बीसीसीआई कानून से ऊपर है।’ उन्होंने कहा, ‘गड़बड़ियों को लेकर हॉकी इंडिया पर भी खोज कर रहा हूं। मेरे पास इससे जुड़ा सामान भी आया है। हम लड़ाई जारी रखेंगे।’ आजाद ने टीम में चयन के लिए एक बच्चे की मां को बुलाने को लेकर डीडीसीए अधिकारी पर लगाए केजरीवाल के आरोपों का भी समर्थन किया है। उन्होंने कहा, ‘यह कोई नई बात नहीं है। मैंने भी 2007 में ऐसा एक मामला उठाया था।’
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva